Luidens die bevel van die hooggeregshof in Pretoria moet die besetters sy grond verlaat en moet die minister van polisie en die bevelvoerder van die Soshanguve-polisie die balju bystaan om die bevel af te dwing en die horde besetters se strukture af te breek.
Maserumule, met ’n doktorsgraad in wiskunde agter sy naam,is ’n uitvoerende direkteur van die WNNR. Hy besit die plaas saam met sake-vennote. Die eiendom, geregistreer as Akubra Trading 16 (Bpk.), is in 2007 gekoop en is bestem vir ’n behuisingsontwikkeling.
Luidens sy verklaring in die hofstukke is hy Maandag ingelig dat daar plakkers op die plaas is. Hy is dadelik soontoe, waar hy begroet is deur ’n sinkstruktuur met die woord “Office” daarop geverf.
In daardie stadium was daar net so 15 mense op die grond en geen strukture nie, behalwe vir die “kantoor”. Maserumule is dadelik na die Soshanguve-polisie, maar dié het geweier om ’n saak te open en hy is na die hof langsaan verwys.
Dinsdag het hy kontak gemaak net AfriForum, wat hom gehelp het om uiteindelik ’n klag by die polisie in te dien.
Nadat die tussentydse bevel Vrydag toegestaan is, het hy gesê as die polisie net vroeër gereageer het, was geen van dié drastiese stappe nodig nie.
“Dit maak nie saak wat enige politikus sê nie. Vir die mense op grondvlak, die individu, die boer wie se lewensbestaan afhang van wat in ’n uur of ’n paar dae gebeur . . . die grond van mense wat dit wettig besit, moet beskerm word.